**ΕΝΟΤΗΤΑ ΤΡΙΤΗ**

**Η ΦΩΝΗΤΙΚΗ ΑΛΛΑΓΗ**

1. **Προφορά και γραφή**

* Οι πρώτες μελέτες σχετικές με την γλωσσική μεταβολή αφορούσαν την φωνητική μεταβολή. Δεν είναι τυχαίο, αποτελούσε το περισσότερο μελετημένο είδος αλλαγής κατά τον 19ο αι. όταν επικρατούσε η Ιστορική θεώρηση της γλώσσας. Αλλά και η έννοια της αλλαγής αλλά και της ποικιλίας της προφοράς από τόπο σε τόπο είναι εμφανής και στους φυσικούς ομιλητές. Ίσως η δεύτερη πιο εμφανής περίπτωση γλωσσικής μεταβολής μετά την λεξιλογική.
* Με τον όρο «φωνητική αλλαγή» εννοούμε την μεταβολή της προφοράς των φθόγγων (και κατά συνέπεια των λέξεων), και όχι της γραφής. Προφορά και γραφή σε καμία περίπτωση δεν ταυτίζονται.
* Saussure: η γραφή είναι η «μεταμφίεση», όχι η αποτύπωση της προφοράς.
* Τα αλφαβητικά συστήματα αποτελούν προσπάθεια απεικόνισης των φωνημάτων μίας γλώσσας (ορισμοί κλπ.). Αυτή η 1:1 σχέση μεταξύ γραφής και προφοράς ουσιαστικά είναι ιδεατή (και μακρινή) για τις περισσότερες γλώσσες σήμερα.
* Η προφορά διαφοροποιείται, ενώ η γραφή (για διάφορους λόγους) δεν δηλώνει ή καθυστερεί να δηλώσει τις αλλαγές → δημιουργία της «ιστορικής ορθογραφίας». Αυτή χαρακτηρίζει πολλές ευρωπαϊκές γλώσσες σήμερα, πέρα από την Ελληνική, π.χ. Αγγλική knight / night = /nait/ πβ. Γερμ. Nacht /naxt/.
* Η ιστορική ορθογραφία αποτελεί μία από τις βασικότερες πηγές πληροφοριών για προγενέστερες προφορές μίας γλώσσας, επομένως και για την φωνητική μεταβολή.

1. **Είδη φωνητικής αλλαγής**

* Διάκριση ανάμεσα στη φωνητική και φωνολογική μεταβολή. Στη φωνολογική μεταβολή, ο συνολικός αριθμός των φωνημάτων μίας γλώσσας διαφοροποιείται. Αντίθετα, στη φωνητική μεταβολή, δεν αλλάζει ο αριθμός των φωνημάτων μίας γλώσσας. Όσα ακολουθούν αναφέρονται στη φωνητική μεταβολή, δεν θα ασχοληθούμε με την φωνολογική.
* Η φωνητική μεταβολή δεν μπορεί να προβλεφθεί: δύο γλώσσες με πολλές φωνολογικές ομοιότητες μπορεί να ακολουθήσουν τελείως διαφορετικούς δρόμους μεταβολής.
* Είναι όμως συχνά συστηματική ενδογλωσσικά (υπόθεση των Νεογραμματικών, βλ. παρακάτω)
* Με βάση 2 παράγοντες, χωρίζονται σε δύο μεγάλες κατηγορίες: Α) Εξαρτημένες / ανεξάρτητες (με βάση το γλωσσικό περιβάλλον): Εξαρτημένες είναι οι μεταβολές που συμβαίνουν σε συγκεκριμένο / καθορισμένο φωνολογικό περιβάλλον ενώ οι ανεξάρτητες συμβαίνουν σε όλα τα περιβάλλοντα μίας γλώσσας. Β) Οι εξαρτημένες μεταβολές χωρίζονται περαιτέρω σε συστηματικές / σποραδικές (με βάση την διάχυση στη γλώσσα) [Οι ανεξάρτητες είναι εξ ορισμού συστηματικές, αφού συμβαίνουν παντού]
* Οι φωνητικές αλλαγές συμβαίνουν και στα φωνήεντα και στα σύμφωνα, πιο συχνά (και πιο εύκολα) στα φωνήεντα, λόγω του τρόπου άρθρωσης: δεν προέρχονται από έναν συγκεκριμένο τόπο, αφού παράγονται μόνο με την εκπνοή αέρα.
* Οι περισσότερες αλλαγές είναι εξαρτημένες, και δεν αφορούν το σύνολο της φωνολογικής δομής μιας γλώσσας.
* Ίσως ο πιο πρόσφορος τρόπος να κατηγοριοποιήσουμε τις φωνητικές αλλαγές είναι σε δύο μεγάλες κατηγορίες: α) στις αλλαγές που αφορούν τον αριθμό και την σειρά των φθόγγων, και β) στις αλλαγές που αφορούν το είδος των φθόγγων
* Α) Αλλαγές στον αριθμό και την σειρά των φθόγγων

1. *Απώλεια (Συνήθως συστηματική)*: Απώλεια φθόγγου
2. *Επενθετικές αλλαγές (Συστηματική και σποραδική)*: Προσθήκη φθόγγου ή φθόγγων σε κάποια θέση της λέξης, π.χ. Γαλ. Son > Αγγλ*.* soun**d**
3. *Μετάθεση (Σποραδική)*: Αλλαγή στη σειρά των φθόγγων σε μία συλλαβή ή μία λέξη, π.χ. Αγγλ. Hros > Horse
4. *Απλολογία (Σποραδική)*: Μη προφορά μιας συλλαβής λόγω ομοιότητας (ή και ταυτότητας) με μία άλλη κοντινή

* Β) Αλλαγές στο είδος των φθόγγων

1. *Αφομοίωση*: πλήρης / μερική, οπισθοχωρητική / προχωρητική, εξ επαφής / εξ αποστάσεως (Συνήθως συστηματική): Η αλλαγή ενός φθόγγου ώστε να ταυτίζεται ή να μοιάζει περισσότερο με έναν κοντινό του
2. *Ανομοίωση (Συνήθως σποραδική)*: Η αλλαγή ενός φθόγγου ώστε να διαφοροποιείται από κάποιον κοντινό του
3. *Κλείσιμο (ανύψωση) / Άνοιγμα (Συνήθως συστηματική)*
4. *Αηχοποίηση / Ηχηροποίηση (Συνήθως συστηματική)*
5. *Κλειστοποίηση / Τριβοποίηση κλπ. (Συνήθως συστηματική)*

* Οι περισσότερες από τις παραπάνω αλλαγές έχουν ως αφετηρία την προσπάθεια για μεγαλύτερη ευκολία στην άρθρωση. Βασικός παράγοντας για γλωσσική αλλαγή, όχι μόνο στο φωνητικό επίπεδο.
* Πέρα όμως από τις εξαρτημένες, υπάρχουν και οι ανεξάρτητες φωνητικές μεταβολές, οι οποίες είναι πολύ πιο συχνές στα φωνήεντα, και παίρνουν πολλές φορές την μορφή «φωνητικών μετατοπίσεων» (shifts).
* Συχνά, αποκαλούνται Νόμοι, κατά την παράδοση των Νεογραμματικών (βλ. παρακάτω). Ίσως το πιο χαρακτηριστικό παράδειγμα (αλλά και το παλαιότερο) είναι ο νόμος του Grimm.
* Αξίζει να επισημανθεί ότι στα όρια των λέξεων (αρχική και ειδικά τελική θέση) οι φωνολογικές μεταβολές είναι πολύ συχνές. Το ίδιο ισχύει και για τις άτονες συλλαβές ανεξαρτήτως θέσης.

1. **Η φύση της αλλαγής – σχολές ανάλυσης**

- Στις απαρχές της γλωσσολογικής επιστήμης (αρχές 19ου αι.), υπήρχαν προ-επιστημονικές απόψεις για την φωνητική μεταβολή, καθώς την συνέδεαν με ιδιότητες ενός έθνους (βλ. παράθεμα από Grimm).

Α. Νεογραμματικοί

- Στο δεύτερο μισό του 19ου αι., στη Γερμανία, μία ομάδα γλωσσολόγων (Ινδο-ευρωπαϊστών, λ.χ. Osthoff, Paul, Brugmann, Delbrück) διαμόρφωσε μια συγκεκριμένη αντίληψη για την φωνητική αλλαγή, που ονομάστηκε «η υπόθεση των Νεογραμματικών»: η φωνητική αλλαγή είναι συστηματική.

* Η υπόθεση περί συστηματικότητας διατυπώθηκε με την μορφή φωνητικών νόμων, οι οποίοι ουσιαστικά εφαρμόζονται χωρίς εξαιρέσεις, όπως οι φυσικοί νόμοι.
* Οι εμφανιζόμενες εξαιρέσεις εξηγούνταν: α) είτε με την επαναδιατύπωση του νόμου ώστε να καλύπτει τις καινούριες περιπτώσεις (ή διατύπωση ενός καινούριου, ειδικότερου συνήθως νόμου), β) είτε ως αποτέλεσμα γλωσσικής επαφής (δανεισμού), και γ) είτε ως αποτέλεσμα της αναλογίας.
* Υπήρχαν ωστόσο περιπτώσεις όπου και οι εναλλακτικές εξηγήσεις αποτύγχαναν να διασώσουν την αντίληψη περί απόλυτης, μηχανικής συστηματικότητας της φωνητικής μεταβολής.
* Σήμερα θεωρούμε ότι η απολυτότητα των Νεογραμματικών νόμων δεν ισχύει, ωστόσο η φωνητική αλλαγή είναι κατά πλειοψηφία όντως συστηματική, τουλάχιστον σε κάποιο βάθος χρόνου. Η αρχή αυτή είναι πολύ χρήσιμη μεθοδολογικά και οδηγεί σε καλύτερες και βαθύτερες αναλύσεις των φαινομένων.
* Η σχέση μεταξύ της φωνητικής αλλαγής, της συστηματικότητας και της αναλογίας έχει διατυπωθεί παραστατικά στο λεγόμενο «παράδοξο του Sturtevant»: η φωνητική αλλαγή είναι συστηματική και έχει μη συστηματικά αποτελέσματα, ενώ η αναλογία είναι μη συστηματική και έχει συστηματικά αποτελέσματα».

Β. Οι Δομιστές

- Οι δομιστές κινήθηκαν πολύ διαφορετικά από τους Νεογραμματικούς. Η βάση τους ήταν το σύστημα και οι σχέσεις των στοιχείων μέσα σε αυτό.

* Οι εξηγήσεις τους βασίζονταν στις σχέσεις μεταξύ των φωνημάτων σε συγκεκριμένα συστήματα.
* Στα πλαίσια της δομιστικής αντίληψης αναπτύχθηκαν και διάφορες «λειτουργικές» σχολές, οι οποίες έδιναν έμφαση στη λειτουργία των στοιχείων μέσα σε κάθε σύστημα (πιο διάσημοι: η σχολή της Πράγας και ο Martinet).
* Ειδικά ο Martinet ανέπτυξε συγκεκριμένες αντιλήψεις σχετικά με την φωνολογική μεταβολή. Θεώρησε ότι μη συμμετρικά συστήματα (π.χ. λιγότερα βραχέα από μακρά φωνήεντα, συστήματα με 3 φθόγγους κοντινούς στο /ε/ κλπ.) είναι πιο επιρρεπή στην μεταβολή.
* Όσο και αν έχουν ένα ποσοστό αλήθειας, οι λειτουργικές αντιλήψεις δεν εξηγούν γιατί αυτά ισχύουν μόνο σε ορισμένες περιπτώσεις, και γιατί μη συμμετρικά συστήματα και φωνήματα με μικρό λειτουργικό φορτίο διατηρούνται για αιώνες προτού μεταβληθούν.

1. **Το πώς και γιατί της φωνητικής αλλαγής**

* Σήμερα επικρατούν περισσότερο θεωρήσεις που αποδίδουν μεγαλύτερο ρόλο στον ομιλητή και τον ακροατή ως φορείς της φωνητικής αλλαγής (κατ’αντιστοιχία και με την θεώρηση του ομιλητή ως φορέα της γλωσσικής αλλαγής γενικότερα), παρά σε αφηρημένα φωνολογικά σύνολα ή χαρακτηριστικά.
* Από την πλευρά του ομιλητή, μπορούμε εύκολα να καταλάβουμε πώς μπορεί να αλλάξει η προφορά αν δούμε πώς αλλάζει η γραφή: στην αρχή χωριστά τα γράμματα, καθαρά, χωρίς το ένα να επηρεάζει το άλλο. Αργότερα, ενώνονται με γραμμές, απλοποιείται το σχήμα τους κλπ. Έτσι και με την προφορά, με την χρήση οι ομιλητές επιφέρουν διάφορες αλλαγές, π.χ. οι φθόγγοι επηρεάζονται περισσότερο από τους διπλανούς τους, κάποιοι φθόγγοι σε συγκεκριμένες θέσεις (π.χ. τέλος λέξεων) δεν προφέρονται πολύ καθαρά κλπ.
* Δεν είναι τυχαίος ο συσχετισμός ανάμεσα στη συχνότητα μίας λέξης και την πιθανότητα να αλλάξει η προφορά της: όσο πιο συχνή είναι μία λέξη, τόσο πιο πιθανό να «μειωθεί» το φωνητικό της βάρος, δηλαδή να χάσει κάποιους φθόγγους. Κι αυτό γιατί γίνονται πολύ εύκολα και γρήγορα αντιληπτές, και οι ομιλητές δεν χρειάζεται να επιμένουν στην προφορά τους. Οι λέξεις αυτές είναι συνήθως οι γραμματικές (σύνδεσμοι, προθέσεις κλπ.).
* Τελευταία υποστηρίζεται η άποψη (Ohala) ότι ο ρόλος του ακροατή στη φωνητική αλλαγή είναι πιο σημαντικός απ’ό,τι θεωρούνταν.
* Είναι κοινή παραδοχή στη φωνητική ότι ακόμα και οι διακριτοί φθόγγοι που χρησιμοποιούμε αποτελούν μία αφαίρεση, καθώς ο λόγος μας είναι ένα συνεχές, χωρίς κενά ανάμεσα στους «φθόγγους». Επομένως δεν είναι πολύ ξεκάθαρο πού τελειώνει ο ένας φθόγγος και πού αρχίζει ο άλλος.
* Αυτό έχει ως αποτέλεσμα ο ακροατής μερικές φορές να μην αποκωδικοποιεί «σωστά» τον φθόγγο που έχει προφέρει (ή πιστεύει ότι έχει προφέρει) ο ομιλητής, και έτσι να τον αναλύσει διαφορετικά. Αυτό θα οδηγήσει τελικά στην φωνητική αλλαγή.
* Είναι χαρακτηριστικό ότι ενώ αυτό συμβαίνει ασταμάτητα, η φωνητική αλλαγή δεν συμβαίνει παρά μόνο σπάνια. Επιβεβαιώνει τις πολύ ισχυρές δυνατότητες ανάλυσης των ακροατών, και τις αφαιρέσεις που κάνουν καθημερινά για να διατηρούν το σύστημα ανέπαφο.
* Και οι δύο παράγοντες (ομιλητής / ακροατής) μας οδηγούν σε φωνητική βάση της αλλαγής: δεν είναι πλέον γενικοί νόμοι ή κανόνες, ούτε η δομή των συστημάτων που καθορίζουν την φωνητική αλλαγή, αλλά η γλωσσική πράξη των ομιλητών-ακροατών. Πρόκειται για σημαντικό θέμα αντιπαράθεσης: η φωνολογία ή η φωνητική οδηγούν την φωνητική αλλαγή;

1. **Συμπεράσματα**

* Η φωνητική αλλαγή είναι καλά μελετημένη, και γίνεται εύκολα αντιληπτή μέσω της ιστορικής ορθογραφίας.
* Η φωνητική αλλαγή έχει πολλά είδη, με βασική διάκριση σε εξαρτημένες και ανεξάρτητες καθώς και συστηματικές και σποραδικές αλλαγές.
* Οι Νεογραμματικοί είχαν διατυπώσει την υπόθεση περί απόλυτης συστηματικότητας της φωνητικής αλλαγής. Ισχύει σε μεγάλο βαθμό, και παραμένει χρήσιμο μεθοδολογικό εργαλείο.
* Διαφορετικές αντιλήψεις από διαφορετικές γλωσσολογικές σχολές σχετικά με την φύση της φωνητικής αλλαγής. Σήμερα δίνεται περισσότερη έμφαση στον ομιλητή και ακροατή ως φορείς της αλλαγής.